בן 16 נפצע בצהריים (שישי) באורח קשה כתוצאה מדקירות ברחוב יחיעם בתל אביב. חובשים ופרמדיקים של מד"א פינו את הצעיר לבית החולים איכילוב בעיר, שם הוכנס לחדר ניתוח בשל הפציעות המרובות.

זירת האירוע בתל אביב

(צילום: יוסי נהרין דוברות מד"א)

הנער, מטמרה במקור, נדקר לאחר שיצא ממקלט לנוער גאה שבו התגורר לאחר שנפלט מביתו - וסיפר לחובשים שהגיעו כי אחיו היה זה שדקר אותו. המשטרה פתחה במצוד אחר האח ברחבי תל אביב, ולקחה את הטלפון של הנער הפצוע לבדיקה.

הפרמדיק רוסטיסלב שטדלין והחובש אליאור יוסף ממד"א מסרו כי "כשהגענו למקום ראינו צעיר שוכב בהכרה מעורפלת ברחוב סמוך לכניסה לבניין כשהוא סובל ממספר פצעי דקירה בגופו".

השניים הוסיפו כי "מיד התחלנו בטיפול הרפואי שכלל חבישות ועצירת דימומים מסכני חיים. העלנו אותו לניידת טיפול נמרץ ופינינו אותו תוך המשך טיפול רפואי ומתן תרופות לבית החולים כשמצבו קשה". החובש עמית סיני מאיחוד הצלה מסר כי "בסיוע צוות ניידת טיפול נמרץ הענקנו סיוע רפואי ראשוני לצעיר שנדקר בפלג גופו העליון. לאחר הטיפול הראשוני הוא פונה להמשך קבלת טיפול רפואי בבית החולים כשמצבו מוגדר אנוש".

ארגון הנוער הגאה מסר כי "בדיוק עשר שנים אחרי הרצח בברנוער, נדקר היום נער להט"בי ביציאה מבית מחסה. אנחנו מתפללים לשלומו של הפצוע ועומדים לצד בית דרור ביום הקשה הזה. הדקירה הזאת אינה מקרה. זה פשע שנאה נגד קהילת הלהט"ב. יש מחיר לאמירות הבלע ולהטב"פוביה שאנחנו שומעים מידי יום. הרבנים, שלטי החוצות הפוגעניים, עידוד טיפולי המרה ושיח אלים בתוך קהילות רבות בישראל - מוביל בסוף לאלימות. מחריד לראות איך פושעים נתעבים מתרגמים את המילים והרעיונות לפשע דקירה".

אוהד חזקי, מנכ"ל האגודה למען הלהט"ב, מסר בתגובה: "אנחנו מזועזעים ומזועזעות מהאירוע האלים בבית דרור ומתפללים לשלומו של הנער. פרטי האירוע טרם הובהרו לחלוטין ואנו קוראים למשטרת ישראל לתפוס את הדוקר ולחקור את הדברים ביסודיות".

חזקי הוסיף כי "בימים שבהם הקהילה הגאה מציינת עשור לרצח בברנוער וארבע שנים לרצח במצעד הגאווה בירושלים וסובלת מהסתה פרועה ואלימה, תזמון האירוע הוא קשה וכואב. לכולנו יש זכות להיות מי שאנחנו ולחיות את חיינו בביטחון ולא נעצור עד שכל אחד ואחת מאיתנו יוכלו לממש את הזכות הזו ולחיות בלי פחד".

איתי פנקס ארד מחזיק תיק הגאווה בעיריית תל-אביב-יפו הגיב לאירוע ואמר: "כשהמדינה מלאה בשלטי חוצות מסיתים, כשמנהיגים דתיים מרוב הדתות מתירים את דמנו, כששר החינוך רוצה להמיר אותנו, יש מי ששומעים את המסר ועוברים מדיבורים למעשים".

"להסתה הפרועה והמתמשכת נגד הקהילה הגאה יש קשר ישיר להתגברות האלימות כלפינו. אין מדובר בניסיון רצח 'על כבוד המשפחה', אלא בפשע שנאה. גם אם המדובר באחים. השנאה היא המכנה המשותף המתועב לכל מי שמתיימרים לייצג במעשי אלימות את רצון אלוהים".

מהאגודה למען הלהט"ב נמסר כי קו הקשב של האגודה יפעל היום במשמרת חרום בין 19:30-22:30, ניתן להתקשר ל-03-6205591.